Thor: Ragnarok

Το Thor: Ragnarok είναι μια αμερικανική υπερηρωική ταινία του 2017 βασισμένη στον χαρακτήρα της Marvel Comics Θορ, παραγμένη από τη Marvel Studios και διανεμημένη από τη Walt Disney Studios Motion Pictures. Είναι η συνέχεια του Thor (2011) και του Thor 2: Σκοτεινός Κόσμος (2013) και η 17η ταινία στο Κινηματογραφικό Σύμπαν της Marvel (MCU). Η ταινία σκηνοθετήθηκε από τον Τάικα Γουαϊτίτι με σενάριο από τον Έρικ Πίρσον και τη συγγραφική ομάδα των Κρεγκ Κάιλ και Κρίστοφερ Γιοστ και πρωταγωνιστεί ο Κρις Χέμσγουορθ ως Θορ μαζί με τους Τομ Χιντλστον, Κέιτ Μπλάνσετ, Ίντρις Έλμπα, Τζεφ Γκόλντμπλουμ, Τέσα Τόμπσον, Καρλ Ούρμπαν, Μαρκ Ράφαλο και Άντονι Χόπκινς. Στο Thor: Ragnarok, ο Θορ πρέπει να αποδράσει από τον εξωγήινο πλανήτη Σακάαρ εγκαίρως για να σώσει το Άσγκαρντ από τη Χέλα και το επικείμενο Ράγκναροκ.

Μια τρίτη ταινία Thor επιβεβαιώθηκε τον Ιανουάριο του 2014, όταν ο Κάιλ και ο Γιοστ ξεκίνησαν να δουλεύουν στο σενάριο. Η ανάμιξη του Χέμσγουορθ και του Χίντλστον επιβεβαιώθηκε εκείνον τον Οκτώβριο. Ο Γουαϊτίτι εντάχθηκε στην ταινία έναν χρόνο αργότερα, αφού ο σκηνοθέτης του Thor 2: Σκοτεινός Κόσμος Άλαν Τέιλορ επέλεξε να μην επιστρέψει. Ο Ράφαλο εντάχθηκε στο καστ επαναλαμβάνοντας τον ρόλο του Hulk από τις προηγούμενες ταινίες του MCU, το οποίο επέτρεψε στοιχεία της ιστορίας κόμικ του 2006 Planet Hulk να προσαρμοστούν στο Ragnarok. Το υπόλοιπο καστ, περιλαμβάνοντας την Μπλάνσετ ως Χέλα, επιβεβαιώθηκε τον Μάιο του 2016, με την ανάμιξη του Πίρσον να επιβεβαιώνεται στην αρχή των γυρισμάτων εκείνον τον Ιούλιο. Η βασική κινηματογράφιση έλαβε χώρα στο Μπρίσμπεϊν και στο Σίδνεϊ, Αυστραλία, με την ταινία να έχει αποκλειστική χρήση της Village Roadshow Studios στο Όξενφορντ, τελειώνοντας τον Οκτώβριο του 2016.

Το Thor: Ragnarok έκανε πρεμιέρα στο Λος Άντζελες στις 10 Οκτωβρίου 2017 και κυκλοφόρησε στις Ηνωμένες Πολιτείες στις 3 Νοεμβρίου 2017 ως μέρος της Φάσης Τρία του MCU. Η ταινία έλαβε έπαινο για την ηθοποιία της και τη σκηνοθεσία του Γουαϊτίτι, όπως και για τις σκηνές δράσεις, το χιούμορ και τη μουσική υπόκρουση, με πολλούς κριτικούς να θεωρούν ότι είναι η καλύτερη προσθήκη των ταινιών Thor. Είχε έσοδα $854 εκατομμύρια, με αποτέλεσμα να γίνει η πιο κερδοφόρα ταινία της τριλογίας και η ένατη πιο κερδοφόρα ταινία του 2017. Μια συνέχεια, το Thor: Love and Thunder, είναι προγραμματισμένη να κυκλοφορήσει στις 8 Ιουλίου 2022.

Πλοκή 
Δύο χρόνια μετά τη μάχη της Σοκόβια, ο Θορ βρίσκεται αιχμάλωτος του πύρινου δαίμονα, Σούρτουρ, ο οποίος αποκαλύπτει ότι ο πατέρας του Θορ, ο Όντιν, δεν βρίσκεται πλέον στο Άσγκαρντ. Του εξηγεί ότι το βασίλειο θα καταστραφεί κατά τη διάρκεια του προφητευμένου Ράγκναροκ, το οποίο θα συμβεί όταν ο Σούρτουρ ενώσει το στέμμα του με την Αιώνια Φλόγα που καίει στο θησαυροφυλάκιο του Όντιν. Ο Θορ απελευθερώνεται, νικάει τον Σούρτουρ και του παίρνει το στέμμα, πιστεύοντας πως έχει αποτρέψει το Ράγκναροκ.

Ο Θορ επιστρέφει στο Άσγκαρντ και ανακαλύπτει ότι ο Χέιμνταλ έχει φύγει και ότι ο αποξενωμένος αδελφός του, Λόκι παριστάνει τον Όντιν. Αφού αποκαλύπτει τον Λόκι, ο Θορ τον αναγκάζει να τον βοηθήσει να βρουν τον πατέρα τους και με οδηγίες που τους δίνει ο Στίβεν Στρέιντζ στο Άδυτο των Αδύτων της Νέας Υόρκης, εντοπίζουν τον Όντιν στη Νορβηγία. Ο Όντιν τους εξηγεί ότι πεθαίνει, ότι το Ράγκναροκ είναι αναπόφευκτο παρά τις προσπάθειες του Θορ να το αποτρέψει και ότι ο θάνατος του θα απελευθερώσει το πρωτότοκο παιδί του, τη Χέλα, από μία φυλακή όπου την είχε σφραγίσει πριν καιρό. Η Χέλα ήταν η αρχηγός των στρατευμάτων του Άσγκαρντ, που κυρίευσαν τα Εννέα Βασίλεια μαζί με τον Όντιν, αλλά αυτός τη φυλάκισε και την ξέγραψε από την ιστορία από φόβο ότι είχε γίνει πολύ φιλόδοξη και ισχυρή.

Ο Όντιν πεθαίνει μπροστά στα μάτια του Θορ και του Λόκι, και η Χέλα εμφανίζεται, καταστρέφοντας το σφυρί του Θορ, το Μγίολνιρ. Κυνηγάει, τον Θορ και τον Λόκι καθώς προσπαθούν να το σκάσουν μέσα από τη γέφυρα Μπάιφροστ, αναγκάζοντας τους να χαθούν στο διάστημα. Φτάνοντας στο Άσγκαρντ, νικάει τον στρατό του και σκοτώνει τους Τρεις Πολεμιστές. Στη συνέχεια, επαναφέρει στη ζωή τους αρχαίους νεκρούς που κάποτε πολέμησαν μαζί της, συμπεριλαμβανομένου και του γιγαντιαίου λύκου της, Φένρις, και διορίζει τον Ασγκαρντιανό, Σκερτζ, ως τον εκτελεστή της. Η Χέλα σχεδιάζει να χρησιμοποιήσει το Μπάιφροστ για να επεκτείνει την αυτοκρατορία του Άσγκαρντ, αλλά ο Χέιμνταλ πηγαίνει κρυφά και παίρνει το ξίφος που ελέγχει το Μπάιφροστ και αρχίζει να κρύβει άλλους Ασγακρντιανούς. Ο Θορ προσεγειώνεται απότομα στο Σακάαρ, έναν πλανήτη από σκουπίδια, περικυκλωμένο από σκουληκότρυπες.

Μία δουλέμπορος, με κωδικό όνομα Σκράπερ 142, τον ακινητοποιεί με ένα δισκίο υποταγής και τον πουλάει ως μονομάχο στον κυβερνήτη του Σακάαρ, τον Γκραντμάστερ, με τον οποίο ο Λόκι έχει ήδη γίνει φίλος. Ο Θορ αναγνωρίζει την 142 ως μία Βαλκυρία, μία από τη θρυλική ομάδα από γυναίκες πολεμίστριες που σκοτώθηκαν πολεμώντας τη Χέλα, αιώνες πριν. Ο Θορ αναγκάζεται να συμμετέχει στον Αγώνα των Πρωταθλητών, που διοργανώνει ο Γκραντμάστερ, αντιμετωπίζοντας τον παλιό του φίλο Χαλκ. Αφού καλεί κεραυνούς, ο Θορ παίρνει το πάνω χέρι, αλλά ο Γκραντμαστερ σαμποτάρει τον αγώνα για να εξασφαλίσει τη νίκη του Χαλκ. Ακόμα υποδουλωμένος μετά τον αγώνα, ο Θορ προσπαθεί να πείσει τον Χαλκ και την 142 να τον βοηθήσουν να σώσουν το Άσγκαρντ, αλλά κανένας από τους δύο δεν είναι πρόθυμος.

Καταφέρνει σύντομα να αποδράσει από το παλάτι και βρίσκει το Quinjet που έφερε τον Χαλκ στο Σακάαρ. Ο Χαλκ ακολουθεί τον Θορ στο Quinjet, όπου ένα καταγεγραμμένο βίντεο της Νατάσα Ρομανόφ έχει ως αποτέλεσμα να μεταμορφωθεί σε Μπρους Μπάνερ για πρώτη φορά μετά τη Σοκόβια. Ο Γκραντμάστερ διατάζει την 142 και τον Λόκι να βρουν τον Θορ και τον Χαλκ, αλλά οι δυο τους συγκρούονται και ο Λόκι την αναγκάζει να ξαναζήσει τους θανάτους των Βαλκυριών συμμάχων της από τα χέρια της Χέλα. Έτσι, αποφασίζει να βοηθήσει τον Θορ και παίρνει τον Λόκι αιχμάλωτο. Απρόθυμος να μείνει πίσω, ο Λόκι αποκαλύπτει στους υπόλοιπους τον τρόπο για να κλέψουν ένα από τα αεροσκάφη του Γκραντμάστερ. Στη συνέχεια, απελευθερώνουν τους υπόλοιπους μονομάχους οι οποίοι, υποκινούμενοι από δύο εξωγήινους που ονομάζονται Κοργκ και Μικ, ξεκινούν επανάσταση. Ο Λόκι επιχειρεί, ξανά, να προδώσει τον αδελφό του, αλλά ο Θορ το περιμένει και τον ρίχνει αναίσθητο, αφήνοντας τον πίσω όπου ο Κοργκ ο Μικ και οι υπόλοιποι μονομάχοι τον βρίσκουν σύντομα.

Ο Θορ, ο Μπάνερ και η 142 δραπετεύουν μέσα από μία σκουληκότρυπα στο Άσγκαρντ, όπου ο στρατός της Χέλα επιτίθεται στον Χέιμνταλ και τους Ασγκαρντιανούς που έχουν απομείνει, κυνηγώντας το ξίφος που ελέγχει το Μπάιφροστ. Ο Μπάνερ μεταμορφώνεται ξανά σε Χαλκ, νικώντας τον Φένρις, ενώ ο Θορ και η 142 πολεμούν τη Χέλα και τους πολεμιστές της. Ο Λόκι και οι μονομάχοι φτάνουν για να σώσουν τους πολίτες και ο Σκερτζ, μετανιωμένος, θυσιάζει τον εαυτό του για να επιτρέψει την απόδραση τους. Ο Θορ, αντιμετωπίζοντας τη Χέλα, χάνει το δεξί του μάτι και, στη συνέχεια, βλέπει ένα όραμα με τον Όντιν που τον βοηθάει να καταλάβει ότι μόνο το Ράγκναροκ μπορεί να τη σταματήσει. Στέλνει τον Λόκι να πάρει πίσω το στέμμα του Σούρτουρ και να το τοποθετήσει στην Αιώνια Φλόγα. Ο Σούρτουρ ξαναγεννιέται και καταστρέφει το Άσγκαρντ, σκοτώνοντας τη Χέλα καθώς οι πολίτες το σκάνε. Έχοντας επιβιβαστεί στο αεροσκάφος του Γκραντμάστερ, ο Θορ, βασιλιάς πλέον, συμφιλιώνεται με τον Λόκι και αποφασίζει να πάει τους ανθρώπους του στη Γη.

Στην πρώτη σκηνή μετά τους τίτλους τέλους, ένα μεγάλο αεροσκάφος τους κόβει τον δρόμο. Στη δεύτερη σκηνή μετά τους τίτλους τέλους, ο, πλέον αποκηρυγμένος, Γκραντμάστερ έρχεται αντιμέτωπος με τους πρώην υπόδουλους του.

Ηθοποιοί και χαρακτήρες 

 Κρις Χέμσγουορθ ως Θορ:Ένας Εκδικητής και ο διάδοχος του θρόνου του Άσγκαρντ, βασισμένος στην ομώνυμη θεότητα της Νορβηγικής μυθολογίας, ο οποίος έχει γίνει ένας "μοναχικός πυροβολητής", ο οποίος ψάχνει τα Πετράδια της Αιωνιότητας. Ο Χέμσγουορθ είχε αρχίσει να "βαριέται λίγο" τον Θορ, αφού είχε υποδυθεί τον χαρακτήρα τέσσερις φορές στο παρελθόν και ήθελε να πάρει μερικά ρίσκα και να πειραματιστεί: Ο Θορ έχει κοντά μαλλιά στην ταινία, φοράει διαφορετική στολή, το σφυρί του το Μγιόλνιρ καταστρέφεται, και χάνει το ένα μάτι του. Ο σκηνοθέτης, Τάικα Γουαϊτίτι πρόσθεσε, ότι "αποδομώντας" τον χαρακτήρα κατ' αυτόν τον τρόπο, του επέτρεψε να γίνει φυγάς στο τέλος της ταινίας. Ο Γουαϊτίτι ήθελε, επίσης, να χρησιμοποιήσει περισσότερο τις κωμικές ικανότητες του Χέμσγουορθ, τι οποίες έδειξε στις ταινίες Τρελό θηριοτροφείο: Η νέα γενιά (2015) και Ghostbusters (2016), και ανέφερε την ερμηνεία του Κερτ Ράσελ στην ταινία Χαμός στην Τσάιναταουν (1986) ως επιρροή για τον χαρακτήρα.
Τομ Χίντλστον ως Λόκι:Ο θετός αδελφός του Θορ και η νέμεσίς του, βασισμένος στην ομώνυμη θεότητα. Ο Χίντλστον βρήκε πολύ ενδιαφέρουσα την αλλαγή στη στάση του Λόκι, λέγοντας πως, "είναι πάντα κατεργάρης. Η ταινία προσπαθεί να βρει νέους τρόπους να τον κάνει να είναι σκανδαλιάρης". Ως κυβερνήτης του Άσγκαρντ από το τέλος του Thor 2: Σκοτεινός Κόσμος (2013), ο Χίντλστον σημείωσε πως "ο Λόκι έχει βάλει τα δύνατα του ως προς τη ναρκισιστική αυτό-δοξολογία του." Πρόσθεσε, επίσης, ότι "η ίδεα πως ο Θορ μπορεί να μην ενδιαφέρεται για τον Λόκι τον προβληματίζει και είναι μία ενδιαφέρουσα ανάπτυξη."
 Κέιτ Μπλάνσετ ως Χέλα:  Η μεγαλύτερη αδελφή του Θοτ και θεά του θανάτου, βασισμένη στη θεότητα Χελ, η οποία, κατά λάθος, ελευθερώνεται από τη φυλακή μετά τον θάνατο του Όντιν. Ο σεναριογράφος Έρικ Πίρσον συμπεριέλαβε την ιδέα η Χέλα να είναι η αδελφή του Θορ σε ένα από τα προσχέδια του με ενθάρρυνση του εκτελεστικού παραγωγού, Μπραντ Ουίντερμπαουμ. Η απόφαση να κάνουν τη Χέλα συγγενή του Θορ, καθώς στα κόμικς αλλά και στη Νορβηγική μυθολογία είναι συγγενής μόνο με τον Λόκι, προέκυψε από την ανάγκη να υπάρχει μεγαλύτερος αντίκτυπος στην τελική αναμέτρηση τη Χέλα και του Θορ. Κάνοντας αυτήν την αλλαγή, ο Πίρσον ένιωσε ότι η Χέλα έγινε "η αντίπροσώπευση του πως είναι να κυβερνάει κάποιος το Άσγκαρντ, της οικογένειας του Θορ, τι του έχουν πει και τι δεν του έχουν πει". Η Μπλάνσετ βρήκε δύσκολο να ενσαρκώσει τον χαρακτήρα φορώντας μία στολή λήψης κίνησης αντί για κανονικό κοστούμι, γιατί ένιωθε πως το κόσμημα στο κεφάλι της Χέλα αποτελεί "ένα τεράστιο κομμάτι" της δύναμης του χαρακτήρα και θα ήθελε να το φοράει κατά τη διάρκεια των γυρισμάτων. Ο σχεδιασμός της Χέλας ήταν εμπνευσμένος από τον κόμικ του Τζέισον Άαρον, Thor: God of Thunder, ενώ ο χαρακτήρας Γκορ από το ίδιο κόμικ, ο οποίος έχει την ικανότητα "να καλεί άπειρο αριθμό όπλων", ενέπνευσε μία παρόμοια ικανότητα για τη Χέλα. Η Μπλάνσετ συνεργάστηκε με την κασκαντέρ Ζόι Μπέλ και τον προσωπικό γυμναστή του Χέμσγουόρθ Λουκ Ζότσι και μελέτησε καποέιρα για τον ρόλο.
 Ίντρις Έλμπα ως Χέιμνταλ:Ο πρώην Ασγκαρντιανός φρουρός της γέφυρας Μπάιφροστ που βλέπει και ακούει τα πάντα, βασισμένος στη μυθολογική θεότητα με το ίδιο όνομα, ο οποίος έχει αυτοεξοριστεί κατά τη διάρκεια της βασιλείας του Λόκι. Αφού η Χέλα εισβάλλει στο Άσγκαρντ, βοηθάει τους ευάλωτους πολίτες να κρυφτούν. Περιγράφοντας την εξέλιξη του χαρακτήρα του Χέιμνταλ στην ταινία, ο Ουίντερμπαουμ είπε, "έχει μετατραπεί από τον γηραιό πολιτευτή, τον φύλακα της πύλης του Άσγκαρντ σε αυτόν τον σκληρό πολεμιστή- μάγοπου ζει στα βουνά και δίνει πολύ ξύλο κατά τη διάρκεια της ταινίας."
 Τζεφ Γκόλντμπλουμ ως Γκραντμάστερ:  Ένας από τους Γηραιούς του Σύμπαντος, ο οποίος κυβερνάει τον πλανήτη Σακάαρ και απολαμβάνει να χειρίζεται τις κατώτερες μορφές ζωής. O Γκόλντμπλουμ περιέγραψε τον χαρακτήρα ως "έναν ηδονιστή, ένα κυνηγό της ηδονής, έναν άνθρωπο που απολαμβάνει τη ζωή και τη γεύεται και τη μυρίζει". Είπε, επίσης, ότι ο Γουαϊτίτι τον ενθάρρυνε να αυτοσχεδίαζει προκειμένου να "κάνει τον χαρακτήρα δικό του". Ο Γουαϊτίτι εξήγησε πως ο χαρακτήρας στην ταινία δεν έχει μπλε δέρμα, όπως στα κόμικς, επειδή ο Γκόλντμπλουμ είχε ήδη παίξει έναν χαρακτήρα μπλε χρώματος στο Στον πλανήτη Γη τα κορίτσια είναι εύκολα (1988), και επειδή ο Γουαϊτίτι δεν ήθελε να αποσπαστεί η προσοχή από την προσωπικότητα του Γκόλντμπλουμ λόγω της εμφάνισης του. Ο Γκραντμάστερ είναι ο αδελφός του Συλλέκτη, που παίζει ο Μπενίσιο ντελ Τόρο στο Φύλακες του Γαλαξία (2014), και ο παραγωγός Κέβιν Φάιγκι εξέφρασε ενδιαφέρον να δει αυτούς του δύο μαζί σε μία μελλοντική ταινία.
 Τέσσα Τόμπσον ως Σκράπερ 142/ Βαλκυρία: Μία σκληρή Ασγκαρντιανή έμπορος σκλάβων, που πίνει αρκετό αλκοόλ, βασισμένη στο μυθολογικό πλάσμα Μπρουνχίλντρ, η οποία ήταν κάποτε μία μυθική πολεμίστρια Βαλκυρία, η οποία πλέον εργάζεται για τον Γκράντμάστερ με τον ψευδώνυμο "Σκράπερ 142". Η Τόμσον είπε ότι οι πολλαπλές εκδοχές του χαρακτήρα από τα κόμικς "μας άφησε πολλά περιθώρια" στη δημιουργία της εκδοχής για την ταινία. Ο Γουαϊτίτι "ήθελε να σιγουρευτεί ότι δεν φτιάχνουμε έναν γυναικέιο χαρακτήρα που θα ήταν βαρετός και όμορφος", και ο Φάιγκι είπε ότι η Marvel ήθελε να δώσει ένα ερωτικό ενδιαφέρον στον Θορ πιο ισάξιο του από ότι η Τζέιν Φόστερ. Στο αρχικό προσχέδιο των συν-σεναριογράφων Κρεγκ Κάιλ και Κρίστοφερ Γιοστ, για την ταινία υπήρχε μία πιο ρομαντική σχέση ανάμεσα στον Θορ και τη Βαλκυρία. Όταν ο Πίρσον άρχισε να δουλεύει για την ταινία, αφαίρεσε αυτήν την ιστορία και, αντ' αυτού, εστίασε περισσότερο στον "κοινό σεβασμό" ανάμεσα στους χαρακτήρες και στη Βαλκυρία που "αντιμετωπίζει το μετατραυματικό στρες της. Είναι κάποια, η οποία πνίγει την θλίψη της στο αλκόολ, και νομίζω πως αυτό είναι ένα πολύ κουλ πράγμα που δεν βλέπεις συχνά". Η Τόμσον δήλωσε ότι ο χαρακτήρας είναι αμφιφυλόφιλος, πράγμα που βάσισε στη σχέση που έχει ο χαρακτήρας στα κόμικς με την Άναμπελ Ριγκς, και έπεισε τον Γουαϊτίτι να γυρίσουν μία σκήνη με μία γυναίκα να βγαίνει από το υπνοδωμάτιο της Βαλκυρίας, η οποία αργότερα κόπηκε από την ταινία, καθώς «αποσπούσε την προσοχή» από την έκθεση της σκηνής. Η Τόμπσον εμπνεύστηκε από εικόνες της Σάρα Κόνορ από το Εξολοθρευτής 2: Μέρα Κρίσης (1991) καθώς προετοιμαζόταν για τον ρόλο, και συνεργάστηκε με τον καθηγητή διαλέκτων Άντριου Τζακ για να δημιουργήσει μία προφορά που ακούγεται μεν Ασγκαρντιανή, αλλά είναι αρκετά διαφορετική ώστε να ακούγεται σαν να λείπει από εκεί για πολύ καιρό. Η Τόμπσον θα εμφανιστεί και σε μελλοντικές ταινίες του MCU.
 Καρλ Ούρμπαν ως Σκερτζ: Ένας Ασγκαρντιανός πολεμιστής, ο οποίος φρουρεί τη γέφυρα Μπάιφροστ όσο λείπει ο Χέιμνταλ και επιλέγει να πάρει το μέρος της Χέλα για να επιβιώσει. Ο Ούρμπαν ξύρισε το κεφάλι του για τον ρόλο και γυμνάστηκε για να "μπει στο πετσί και στην αίσθηση του ρόλου" παρόλο που το σώμα του είναι κρυμμένο κάτω από ένα κοστούμι. Ο Ούρμαν είπε ότι ο Σκερτζ "κάνει μία συμφωνία με τον διάβολο" και γίνεται το "πρωτοπαλίκαρο" της Χέλα. Κάνει τις βρώμικες δουλειές. Και αυτό είναι κάτι που πρέπει να κάνει - αλλά παίζει με τη συνείδησή του."
 Μαρκ Ράφαλο ως Μπρους Μπάνερ/ Χαλκ:  Ένας Εκδικητής και ιδιοφυής επιστήμονας ο οποίος, λόγω έκθεσης σε γάμμα ραδιενέργεια, όταν εξοργίζεται ή αναστατώνεται μεταμορφώνεται σε ένα πράσινο τέρας. Στα δύο χρόνια που έχουν περάσει από το Εκδικητές: Η Εποχή του Ultron (2015), έχει γίνει ένας επιτυχημένος και δημοφιλής μονομάχος στο Σακαάρ και έχει καταπιέσει τη μεριά του Μπάνερ αυτά τα χρόνια. Έχει σχηματίσει το λεξιλόγιο "ενός νηπίου", με το επίπεδο της ομιλίας του Χαλκ να αποτελεί "μία μεγάλη συζήτηση" ανάμεσα στον Γουαϊτίτι και τη Marvel καθώς επηρέαζε μελλοντικές εμφανίσεις του χαρακτήρα: Το Ragnarok ξεκινά μία πορεία για τον χαρακτήρα, η οποία συνεχίζεται στο Εκδικητές: Ο Πόλεμος της Αιωνιότητας (2018) και στο Εκδικητές: Η Τελευταία Πράξη (2019). Ο Ράφαλο ένιωσε πως ο Χαλκ έχει "μία αλλαζονεία" στην ταινία και ήταν "περισσότερο ένας χαρακτήρας παρά μία πράσινη μηχανή οργής" όπως είχε απεικονιστεί στις ταινίες των Εκδικητών. Ο Γουαϊτίτι παρείχε επιπλέον καταγραφή κίνησης για τον Χαλκ, αφού ο Ράφαλο είχε ολοκληρώσει τις σκηνές του.
 Άντονι Χόπκινς ως Όντιν:  Ο βασιλιάς του Άσγκαρντ, πατέρας του Θορ και της Χέλα, και θετός πατέρας του Λόκι, βασισμένος στην ομώνυμη θεότητα. Ο χαρακτήρας βρίσκεται εξόριστος στη Γη, και αρχικά υπήρχε το πλάνο ένας άστεγος "που μοιάζει με τρελός" στους δρόμους της Νέας Υόρκης, αλλά τελικά ο Γουαϊτίτι ένιωσε ότι αυτό ήταν περισσότερο τραγικό παρά αστείο, εφόσον ο χαρακτήρας θα πέθαινε κατά τη διάρκεια αυτής της σκηνής. Η σκηνή άλλαξε ώστε να λαμβάνει χώρα στη Νορβηγία, για να "τιμήσει" το παρελθόν του χαρακτήρα και να είναι πιο αυθεντική στον ρόλο του ως βασιλιά του Άσγκαρντ. Ο Γουαϊτίτι έμεινε έκπληκτος από τις ικανότητες αυτοσχεδιασμού του Χόπκινς, αφού του είπε "να είναι αστείος και στην πραγματικότητα να καταστρέψει ό,τι είχε φανεί παλαιότερα για τον χαρακτήρα και να τον ξαναδημιουργήσει."

Επίσης, οι Ταντανόμπου Ασάνο, Ρέι Στίβενσον και Ζακάρι Λεβί επιστρέφουν στους ρόλους τους ως Χόγκαν, Βόλσταγκ και Φάντραλ, αντίστοιχα, μέλη των Τριών Πολεμιστών. Ο Φάιγκι χαρακτήρισε την εμφάνιση τους ως "ευγενή τέλη" τα οποία λειτούργησαν ως επιβεβαίωση της απειλής της Χέλα και του κινδύνου για τους βασικούς χαρακτήρες. Ο Μπένεντικτ Κάμπερμπατς επιστρέφει στον ρόλο του ως Στίβεν Στρέιντζ από την ταινία Doctor Strange (2016) για μία σύντομη εμφάνιση. Η Ρέιτσελ Χάους, η οποία έχει εμφανιστεί σε αρκετές ταινίες του Γουαϊτίτι, παίζει την Τόπαζ, την επικεφαλής επιβολής του Γκραντμάστερ, ενώ ο Γουαϊτίτι υποδύεται τον Κορκγ, έναν μονομάχο από τον πλανήτη Κρόναν, ο οποίος γίνεται φίλος με τον Θορ. Ο Γουαϊτίτι έκανε την ερμηνεία του για τον ρόλο φορώντας στολή καταγραφής κίνησης, αφού ο χαρακτήρας είναι φτιαγμένος από πέτρες, και ήθελε να κάνει κάτι διαφορετικό δίνοντας στον χαρακτήρα απαλή φωνή, βασίζοντας τελικά τη φωνή του Κοργκ από τους πορτιέρηδες στην Πολυνησία αλλά και από τον φίλο του, και συχνό συμπρωταγωνιστή του, Ρις Ντάρμπι. Ο Γουαϊτίτι παρείχε, επίσης, την καταγραφή κίνησης και για την ερμηνεία του πύρινου δαίμονα, Σούρτουρ, βασισμένο στο πλάσμα της μυθολογίας Σουρτρ, με τον Κλάνσι Μπράουν να δίνει τη φωνή του στον χαρακτήρα. Ο συνδημιουργός του Θορ και του Χαλκ, Σταν Λι κάνει μία σύντομη εμφάνιση ως ένας άνδρας στο Σακαάρ που κόβει τα μαλλιά του Θορ. Υπάρχουν, επίσης, αρκετές σύντομες εμφανίσεις σε μία σκηνή, όπου Ασγκαρντιανοί ηθοποιοί παίζουν ένα έργο βασισμένο στα γεγονότα του Σκοτεινός Κόσμος: ο Σαμ Νιλ, με τον οποίο ο Γουαϊτίτι συνεργάστηκε στο Κυνήγι ανθρώπων (2016), παίζει τον ηθοποιό του υποδύεται τον Όντιν, ο Λουκ Χέμσγουορθ, αδελφός του Κρις, παίζει τον ηθοποιό του υποδύεται τον Θορ και ο Ματ Ντέιμον παίζει τον ηθοποιό του υποδύεται τον Λόκι. Η Σκάρλετ Τζοχάνσον εμφανίζεται ως Νατάσα Ρομανόφ/ Black Widow μέσα από πλάνα αρχείου από το Εκδικητές: Η Εποχή του Ultron.

Σημειώσεις

Παραπομπές

Εξωτερικοί σύνδεσμοι 

Thor: Ragnarok στο Disney+

Ταινίες του 2017
Αγγλόφωνες ταινίες
Αμερικανικές 3D ταινίες
Αμερικανικές κωμικές ταινίες δράσης
Αμερικανικές buddy ταινίες
Αμερικανικές ταινίες
Αποκαλυπτικές ταινίες
Ταινίες σχετικές με ευγενείς
Ταινίες τοποθετημένες σε φανταστικούς πλανήτες
Ταινίες γυρισμένες στην Ατλάντα
Ταινίες γυρισμένες στη Νέα Ζηλανδία
Κινηματογραφικό Σύμπαν της Marvel (ταινίες)
Θεοκτονία στην μυθοπλασία